Document ID: 32005D0155

KOMISIJOS SPRENDIMAS
2005 m. vasario 18 d.
iš dalies keičiantis Sprendimą 97/102/EB, nustatantį konkrečius Rusijos kilmės žuvininkystės ir akvakultūros produktų importo reikalavimus, dėl kompetentingos institucijos paskyrimo ir sanitarinio pažymėjimo pavyzdžio
(pranešta dokumentu Nr. K(2005) 357)
(Tekstas svarbus EEE)
(2005/155/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 22 d. Tarybos direktyvą 91/493/EB, nustatančią sveikatos reikalavimus, reglamentuojančius žuvininkystės produktų gamybą ir jų tiekimą į rinką (1), ypač į jos 11 straipsnio 1 dalį,
kadangi:
(1)
Komisijos sprendime Nr. 97/102/EB (2) yra nuostata, kad Rusijos Federacijos valstybinis žuvininkystės komitetas yra kompetentinga institucija Rusijoje, paskiriama tikrinti ir patvirtinti žuvininkystės ir akvakultūros produktų atitikimą Direktyvos 91/493/EEB reikalavimams.
(2)
Dėl Rusijos administracijos restruktūrizavimo kompetentinga institucija pakeičiama į Rusijos Federacijos žemės ūkio ministeriją. Ši naujoji institucija turi galimybes veiksmingai tikrinti galiojančių taisyklių taikymą.
(3)
Žemės ūkio ministerija pateikė oficialų patvirtinimą dėl žuvininkystės ir akvakultūros produktų atitikimo sanitarinės kontrolės ir priežiūros standartams, kaip nustatyta Direktyvoje 91/493/EEB, ir dėl higienos reikalavimų, lygiaverčių toje direktyvoje išdėstytiems reikalavimams, taikymo.
(4)
Todėl reikėtų atitinkamai iš dalies pakeisti Sprendimą 97/102/EB.
(5)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 97/102/EB iš dalies keičiamas taip:
1)
1 straipsnis pakeičiamas taip:
„1 straipsnis
Rusijos Federacijos žemės ūkio ministerija, padedama Nacionalinio žuvininkystės produktų kokybės ir saugumo centro (Nacionalinė žuvų kokybė), paskiriama tikrinti ir patvirtinti žuvininkystės ir akvakultūros produktų atitikimą Direktyvos 91/493/EEB reikalavimams.“.
2)
A priedas pakeičiamas šio sprendimo priedu.
2 straipsnis
Šis sprendimas įsigalioja nuo 2005 m. birželio 24 d.
3 straipsnis
Šis sprendimas skirtas valstybėms narėms.
Priimta Briuselyje, 2005 m. vasario 18 d.

Labels: 10
0
3
6
18